ИНФОРМАЦИЈА О ПРВОМ ЈАВНОМ СЛУШАЊУ

ОДБОРА ЗА СПОЉНЕ ПОСЛОВЕ НА ТЕМУ:

«СПРОВОЂЕЊЕ ЦИЉЕВА ОДРЖИВОГ РАЗВОЈА: УЛОГА НАРОДНЕ СКУПШТИНЕ»

ОДРЖАНОМ 8. НОВЕМБРА 2017. ГОДИНЕ

Одбор за спољне послове је, на основу одлуке донете на 27. седници, одржаној 25. октобра 2017. године, дана 8. новембра 2017. године, одржао Прво јавно слушање на тему: «Спровођење циљева одрживог развоја: улога Народне скупштине», уз подршку УНДП-а и Швајцарске агенције за развој и сарадњу (СДЦ) кроз Пројекат: “Јачање надзорне улоге и јавности у раду Народне скупштине – друга фаза”.

Јавно слушање је почело у 10,00 часова.

Јавном слушању су присуствовали народни посланици: Дубравка Филиповски, заменик председника Одбора, др Милорад Мијатовић, члан Одбора, проф. др Љубиша Стојмировић, члан Одбора и Наташа Михаиловић-Вацић, заменик члана Одбора.

Учесници јавног слушања били су: проф. др Славица Ђукић Дејановић, министарка без портфеља у Влади Републике Србије задужена за демографију и популациону политику и председница Међуресорне радне групе за спровођење Агенде одрживог развоја до 2030. године, Маја Ђорђевић, Милица Милојевић, Милан Ђинић, Ђура Пртљага, Мирјана Цвијановић, Ана Чепзановић, Славка Митричевић, Владимир Аксентијевић и Јасмина Веселиновић из Кабинета министра без портфеља задуженог за демографију и популациону политику, Радослав Сретeновић и Ивана Васиљевић из Државне ревизорске институције, Даринка Радојевић из Министарства заштите животне средине, Снежана Клашња, помоћник министра за омладину и спорт, Лидија Кузманов из Владе Републике Србије, Јасна Плавшић из Канцеларије за људска и мањинска права, Дариа Јањић и Љуба Ивановић из Министарства пољопривреде, шумарства и водопривреде, Соња Пилетић из Министарства спољних послова, Лазар Булатовић из Тима за социјално укључивање и смањење сиромаштва Владе РС, Дејан Ракитић из Републичког секретаријата за јавне политике, Наташа Тодоровић и Милутин Врачевић из Црвеног крста Србије, Душан Стокић и Сања Бунић из Привредне коморе Србије, др Михајло Вучић из Института за међународну политику и привреду, Кори Удовички и Александра Урошев из Центра за Високе економске студије – ЦЕВЕС, Оливера Вуковић из Групе за развојну иницијативу – SeCons, Маријана Павловић из КПМГ, Тијана Копривица из Делта Холдинг, Карла Херши, стална координаторка УН и стални представник УНДП у Србији, Стелиана Недера, Јелена Манић Петрониколос, Данијела Север Радовановић, Борка Јеремић и Биљана Леденичанин из Програма за развој УН, Милица Башић, мр Владимир Филиповић, Сања Пецељ, Светлана Суботић, Рајка Вукомановић, Жужана Сич Леви, Љиљана Живковић, Божана Војиновић, Јелена Младеновић, Весна Лаловић, Маја Ненадовић, Зорка Пантелић из Народне скупштине Републике Србије.

Заменик председника Одбора Дубравка Филиповски у уводним напоменама подсетила да је Народна скупштина у септембру 2017. године формирала Фокус групу ради контролне улоге парламента у процесу имплементације циљева одрживог развоја прописаних Агендом УН 2030, а да су чланови Одбора за спољне послове једногласно подржали иницијативу др Милорада Мијатовића о одржавању јавног слушања на тему „Спровођење циљева одрживог развоја: улога Народне скупштине“.

У уводним обраћањима говорили су: проф. др Славица Ђукић Дејановић, министарка без портфеља у Влади Републике Србије задужена за демографију и популациону политику и председница Међуресорне радне групе за спровођење Агенде одрживог развоја до 2030. године, Карла Херши, стална координаторка УН и стални представник УНДП у Србији и др Милорад Мијатовић председник Фокус групе за развој механизама контроле процеса имплементације Циљева одрживог развоја Народне скупштине, члан Одбора за спољне послове.

Проф. др Славица Ђукић Дејановић је изразила задовољство што је Народна скупштина формирала Фокус групу са идејом да надзорна функција у реализиацији Агенде 2030 буде праћена од стране народних посланика, како би они кроз анализе и сугестије допринели да Србија на путу спровођења Агенде 2030 буде стабилна. Нагласила је да реализација Агенде 2030 значи бољу будућност Србије. Навела је да је први циљ Међуресорне радне групе за спровођење Агенде 2030, коју чине 26 представника министарстава и агенција Владе Републике Србије, да 17 циљева и 169 подциљева Агенде 2030 постану блиски што већем броју људи. У том контексту, истакла је значај одржавања јавног слушања на ову тему јер народни посланици поред законодавне и контролне функције имају и представничку функцију и требали би знања о значају циљева одрживог развоја да пренесу у своје локалне средине. Обавестила је да је Секретаријат за јавне политике направио попис докумената који садрже елементе обавезујућих политика за спровођење великог броја циљева одрживог развоја. Навела је да постоје области као што су заштита животне средине и климатске промене, где постоји потреба доношења стратегија у наредном периоду. Обавестила је да Радна група разматра питање усвајања кровног документа/стратегије која ће бити обавезујућа за свих 17 циљева одрживог развоја, а из кога ће проистицати подзаконски акти. Навела је да је у спровођењу циљева право сваке државе да дефинише приоритетне циљеве и динамику за њихово спровођење. Тренутно је у поступку рад на попису свих стратегија Србије везаних за циљеве одрживог развоја и институција које треба да раде на њиховом спровођењу. Након ове фазе следи МАПС мисија (Mainstreaming, Acceleration, Policy Support), уз подршку тима Уједињених нација, која ће имати за циљ да се циљеви одрживог развоја дефинишу на националном и локалном нивоу, да се одреде приоритетне области и пружи одговарајућа подршка на кохерентан и ефикасан начин. Изнела је очекивање да МАПС мисија заврши са радом почетком наредне године, како би се затим кренуло у примену циљева развоја. Истакла је значај одговарајуће финансијске подршке за реализацију планираних активности. Упутила је апел народним посланицима да имају то у виду приликом усвајања Закона о буџету РС. Проф. др Ђукић-Дејановић је оценила да за разлику од Миленијумских циљева, који су били циљеви влада, циљеви одрживог развоја имају знатно ширу мрежу актера који учествују у њиховој реализацији.

Карла Херши, стална координаторка УН и стални представник УНДП у Србији je изразила подршку Уједињених нација Народној скупштини и Влади РС у напорима за спровођење Агенде 2030 на координисан и значајан начин. Истакла је задатак парламената да створе правни оквир за спровођење циљева одрживог развоја, као и да утичу, кроз усвајање буџета, да се обезбеде адекватна новчана средства за те активности. Навела је да се Србија налази у процесу мапирања политика што је неопходно како би се извршила процена процеса за спровођење циљева. Изразила је задовољство због формирања Међуресорне радне групе за спровођење Агенде одрживог развоја и Фокус групе за развој механизама контроле процеса имплементације Циљева одрживог развоја Народне скупштине и поновила подршку Уједињених нација Србији на спровођењу циљева одрживог развоја.

Др Милорад Мијатовић, члан Одбора за спољне послове и председник Фокус групе за развој механизама контроле процеса имплементације Циљева одрживог развоја Народне скупштине је нагласио да је Народна скупштина међу првим парламентима у свету формирала Фокус групу која има једанаест чланова и чији је основни задатак да надзире и подстиче остваривање циљева одрживог развоја. Истакао је да Фокус група има пуну подршку председника Народне скупштине за будуће активности. Навео је да су прве активности Фокус групе биле издавање публикације о циљевима одрживог развоја на српском језику и превођење Приручника за самопроцену „Парламенти и Циљеви одрживог развоја“ Интерпарламентарне уније. Најавио је да ће публикација о циљевима одрживог развоја бити уручена свим народним посланицима како би се сви упознали са њима. Подсетио је да су Миленијумски циљеви УН постигли значајне резултате у положају ромске популације и у области равноправности полова. Нагласио је да остваривање циљева одрживог развоја подразумева вољу, упорност и ентузијазам. Као примере тога истакао је активности Женске парламентарне мреже, број посланица у Народној скупштини и родно буџетирање. Навео је да ће циљ Фокус групе бити да упозна што шири круг људи са циљевима одрживог развоја. Истакао је да у Народној скупштини, поред Фокус групе, постоји још пет неформалних група посланика: Женска парламентарна мрежа, Зелена парламентарна група, ГОПАК, Енергетски форум и Економски кокус и изнео очекивање да ће се те неформалне групе укључити у активности у спровођењу циљева одрживог развоја. Др Мијатовић је оценио да су одређени резултати већ постигнути у областима фискалне консолидације, борби против корупције и у области јавних набавки. Нагласио је да је Фокус група већ успоставила добру сарадњу са проф. др Славицом Ђукић-Дејановић, председницом Међуресорне радне групе за спровођење Агенде одрживог развоја и навео да ће Фокус група остваривати активности координисано са Радном групом. Обавестио је да је план Фокус групе да се до краја године чланови свих скупштинских радних тела упознају са свим циљевима одрживог развоја, а посебно сваки надлежни одбор са циљевима одрживог развоја који спадају у његов делокруг рада. У ту сврху скупштинске службе су израдиле преглед надлежности скупштинских одбора према циљевима одрживог развоја. Навео је да ће, након упознавања свих народних посланика са циљевима, задатак бити упознавање локалних самоуправа са циљевима одрживог развоја путем одржавања седница одбора ван седишта. Као веома значајан аспект навео је упознавање јавности са циљевима одрживог развоја, посебно студената и ђака. Изнео је примере како се други парламенти у свету баве овим питањима (Аустрија има радну групу за остваривање циљева одрживог развоја, Немачка је формирала парламентарни Одбор за остваривање циљева одрживог развоја, док је Румунија усвојила Резолуцију о остваривању циљева одрживог развоја). Изнео је идеју да и Народна скупштина усвоји резолуцију или декларацију о остваривању циљева одрживог развоја. Навео је да ће Фокус група пажњу посветити размени искустава са другим парламентима о остваривању циљева одрживог развоја. У том контексту најавио је организовање регионалног семинара о циљевима одрживог развоја и регионалне конференције Интерпарламентарне уније (17. и 18. маја) наредне године у Народној скупштини.

У дискусији су учествовали: Радослав Сретеновић, председник Државне ревизорске институције и Снежана Клашња из Министарства за омладину и спорт.

Радослав Сретеновић, председник Државне ревизорске институције је навео да та институција стоји на располагању Народној скупштини у надзорној улози у праћењу спровођења циљева одрживог развоја и да ће се, у оквиру својих надлежности и доношења програма ревизије, укључити у спровођење циљева одрживог развоја.

Снежана Клашња, помоћник министра за омладину и спорт и чланица Међуресорне радне групе је истакла значај упознавања младих људи са циљевима одрживог развоја и њиховог укључивања у спровођење циљева. Навела је да Министарство за омладину и спорт даје потпуну подршку остваривању циљева одрживог развоја. Обавестила је да је у фебруару ове године Министарство у сарадњи са Министарством спољних послова и Популационим фондом УН организовало конференцију намењену младима о спровођењу циљева одрживог развоја. Нагласила је да ће млади људи у Србији бити носиоци спровођења циљева одрживог развоја.

Јавно слушање је завршено у 11,00 часова.